《游石头城》
元代·方回

卧龙起草庐，扶汉有余忠。
欲结紫髯客，共追黄星公。
一言根本定，万里氛翳空。
指此为虎踞，长啸吞西风。
夫岂樊吾圃，以虞他人攻。
乌林逸元恶，入罗怆途穷。
汝亦赵佗辈，区区帝江东。
吾意本谓何，剑佩殊不同。
后来矫虔人，藉口欺盲聋。
九折剑阁栈，一泥函关封。
盗贼柄干将，奸雄非英雄。
老我吊古癖，徘徊梵王宫。
城坏遗甃泯，江徙孤岸穹。
中原芳草外，战尘春蒙蒙。
酒尽欲下山，目极斜阳红。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。